**Az előterjesztést megtárgyalta:**

* Jogi és Társadalmi Kapcsolatok Bizottsága
* Gazdasági és Városstratégiai Bizottság

 *A határozati javaslatot törvényességi*

 *szempontból megvizsgáltam:*

 */: Dr. Károlyi Ákos :/*

 *jegyző*

**ELŐTERJESZTÉS**

**Szombathely Megyei Jogú Város Közgyűlésének 2016. június 9-i ülésére**

**Javaslat a Savaria Szimfonikus Zenekar 2016/2017-es évadra vonatkozó programtervének elfogadására**

Szombathely Megyei Jogú Város Közgyűlése a 279/2015. (VI.18.) Kgy. számú határozatával úgy döntött, hogy a Savaria Szimfonikus Zenekar (a továbbiakban: Zenekar) - a Szombathelyi Egészségügyi és Kulturális GESZ igazgatójával egyeztetve - minden év május 31. napjáig készítse el a következő évad részletes, az önkormányzati támogatási igényt is tartalmazó programtervét a Közgyűlés számára.

A Zenekar a határozatban foglaltaknak megfelelően benyújtotta a dokumentumot, és jelzi egyúttal, hogy az abban szereplő programok közül Beethoven Fidelio című operájának bemutatójára a 2016. évi költségvetés nem biztosít forrást. Az intézmény a programhoz, amely az 1956-os forradalom 60. évfordulója alkalmából kerülne megrendezésre, kéri Önkormányzatunk támogatását 7 millió forint összegben.

 A szakmai program szöveges ismertetése az alábbiak szerint foglalható össze.

A terv zavartalan megvalósításhoz szükséges a stabil háttér biztosítása, amelynek feltételei jelentősen javultak. A GESZ által kontrollált, átlátható gazdálkodás elősegíti a pozitív folyamatok erősödését. Az intézmény költségvetése 2016. december 31. napjáig biztosít forrást az évad első felének megrendezésére.

Szombathely nemzeti minősítésű zenekara arra törekszik, hogy szerepvállalása a város és az ország kulturális életében meghatározó legyen, méltó módon reprezentálja a magyar zenekultúra színvonalát hazai és külföldi fellépései alkalmával egyaránt.

A Zenekar a 2016/2017-es koncertévadban a közönség által már megszokott műsorpolitika alapján állította össze programját. Az elmúlt években megszokott változatosságot kínálják a legmagasabb művészi színvonalon. A zenei korszakokban, a hangszeres szólistákban, továbbá az előadói apparátusban egyaránt arra törekednek, hogy a közönségi igényeinek minél jobban megfeleljenek. Az első olyan évad lesz a 2016/2017-es, amelynek bérletes hangversenyein szinte minden hangszercsoport képviselteti magát szólószerepben. A különböző bérletek, amelyek mind tartalmukban, mind a célközönséget illetően jelentősen eltérnek egymástól, lehetőséget nyújtanak a zeneirodalom legszélesebb bemutatására.

A bérleti sorozatok hangversenyeit az előterjesztés 1. számú, a Zenekar 2016. évi költségvetését a 2. számú, a 2017. évi költségvetés-tervezetet az előterjesztés 3. számú melléklete tartalmazza.

1. Szimfónia bérlet

Nyolc alkalommal a Zenekar, 1-1 alkalommal a MÁV Szimfonikus Zenekar, valamint a Nemzeti Filharmonikus Zenekar lép fel. A vezetőkarmester mellett három esetben külföldi dirigens, egy alkalommal pedig Kelemen Barnabás Kossuth-díjas hegedűművész vezényli a Zenekart. Rangos külföldi és magyar szólisták egyaránt bemutatkoznak a Szimfónia bérlet sorozatában.

1. Szent Márton bérlet

A szakrális műfaj bemutatása mellett Szent Márton értékeinek felmutatására is fókuszál a bérlet. Az első két hangverseny a segítés és a közösségformálás szellemében jön létre. A Zene Világnapja alkalmából megrendezendő hangversenyen a Zenekar tagjaiból és a Művészeti Gimnázium Zenei Tagozatának felsőbb éves növendékeiből összeállított szimfonikus együttest Vásáry Tamás dirigálja. A Karácsonyi Hangversenyen városunk amatőr kórusai, valamint az Attitude Balettstúdió lesznek a Zenekar partnerei.

A Szent Márton bérlet keretében kerül sor Verdi Requiem c. művének bemutatására, továbbá a Húsvéti Hangversenyre is.

1. Kamarazene bérlet

A hat előadásból álló sorozatban a hagyományoknak megfelelően ismét helyet kapnak fiatal tehetségek, továbbá a Zenekar művészei kiléphetnek zenekari muzsikus szerepkörükből.

1. Zenemanók bérlet

Az 5-10 éves gyerekek számára összeállított bérlet négy előadással (Vidám rézfúvósok, Karácsonyi Ünnepvárás, Hogyan vidítsuk fel Boróka királykisasszonyt? valamint Prokofjev: Péter és a farkas című alkotásának bábjátékkal összekötött bemutatója) nagyszerű lehetőség a gyerekkorosztálynak a komolyzenével való emlékezetes találkozáshoz.

1. Bérleten kívüli hangversenyek, egyéb rendezvények

Szeptemberben promenádhangversennyel nyitja a Zenekar az évadot Szombathely Fő terén. Októberben a Paragvári Utcai Általános Iskola Zenei Tagozatával koprodukcióban készülő hangversenyt, valamint - a mintegy 7 millió forint összegű forrás megléte esetén - Beethoven: Fidelio című operáját rendezik meg. 2016. évben is sor kerül a Hollywood Classics, valamint a Szilveszteri Gála programokra. 2017 márciusában Petró János 80. születésnapja előtt tiszteleg bérleten kívüli hangversennyel a Zenekar. Vásáry Tamás „A zenén túl” című zenés beszélgetését 2017 áprilisára tűzték műsorra, amely alkalomból Beethoven művészetével ismerkedhet a közönség.

Várhatóan 30-40 körüli lesz a Filharmónia által szervezett ifjúsági hangversenyek száma, amely 2016 szeptemberében, tanévkezdéskor konkretizálódik. Keszthelyi, pécsi és zalaegerszegi fellépések is szerepelnek a tervezetben.

Külföldi fellépések egyelőre Ausztriában realizálódnak, de egyéb megkeresések - főként év közben - a megrendelő fél aktuális helyzetéből fakadóan érkezhetnek a Zenekar számára.

A koncertévad lezárását követően kerülne sor a Nemzetközi Bartók Fesztiválra, valamint az Iseumi Nyári Játékokra, ezek költségvetésről azonban legkorábban 2016 végén, 2017 elején rendelkeznek elegendő információval.

A fentiekben bemutatott programterv megvalósításához 2016. évben 7 millió forint további önkormányzati támogatás szükséges, míg a 2017. január 1. és 2017. június 30. közötti időszakra 40.048.332,- Ft összegű önkormányzati támogatási igényt jelöl meg az intézmény. 2016. év ugyanezen időszakában az önkormányzati támogatás összege 36.134.148,- Ft volt.

Kérem a Tisztelt Közgyűlést, hogy az előterjesztést megtárgyalni, és döntését meghozni szíveskedjék.

**Szombathely, 2016. május „ ”**

**/: Dr. Puskás Tivadar :/**

**HATÁROZATI JAVASLAT**

**……../2016. (VI.9.) Kgy. számú határozat**

1. Szombathely Megyei Jogú Város Önkormányzatának Közgyűlése a Savaria Szimfonikus Zenekar 2016/2017-es évadra vonatkozó szakmai tervét az előterjesztés melléklete szerinti tartalommal jóváhagyja.
2. A Közgyűlés úgy határoz, hogy a Savaria Szimfonikus Zenekar szakmai tervében szereplő, az 1956-os forradalom 60. évfordulója alkalmából rendezendő operabemutatóhoz (Beethoven: Fidelio) szükséges mintegy 7 millió forint összegű forrást a költségvetési rendelet soron következő módosításakor biztosítja.

**Felelős:** Dr. Puskás Tivadar polgármester

 Koczka Tibor alpolgármester

 Molnár Miklós alpolgármester

 Dr. Károlyi Ákos jegyző

 /a végrehajtás előkészítéséért:

 Dr. Bencsics Enikő, az Egészségügyi és Közszolgálati Osztály vezetője,

 Stéger Gábor, a Közgazdasági és Adó Osztály vezetője/

**Határidő:** azonnal /az 1. pont vonatkozásában/

 a költségvetés soron következő módosítása /a 2. pont vonatkozásában/